Κίκης Καζαμίας

Ο Κίκης Καζαμίας είναι Ελληνοκύπριος πολιτικός. Διετέλεσε Υπουργός Συγκοινωνιών και Έργων Κύπρου, Υπουργός Οικονομικών, Δήμαρχος Αμμοχώστου και βουλευτής στην Εκλογική Περιφέρεια Αμμοχώστου εκλεγμένος με το ΑΚΕΛ.

 Ο Κίκης Καζαμίας γεννήθηκε στις 27 Αυγούστου 1951 στο Λευκόνοικο. Το 1954 εγκαταστάθηκε οικογενειακώς στην Αμμόχωστο. Αποφοίτησε από την Ανώτατη Σχολή Οικονομικών του Βερολίνου με πτυχίο και μεταπτυχιακό στα οικονομικά, με ειδίκευση στο Διεθνές Εμπόριο και τις Διεθνείς Οικονομικές Σχέσεις.Την περίοδο 1977-1984 εργάσθηκε ως διευθυντής εισαγωγών σε οικονομικό οργανισμό. Το 1984 ανέλαβε τη διεύθυνση της οικογενειακής εμπορικής επιχείρησης. Το 1997 ανέλαβε γενικός εκτελεστικός διευθυντής του Συνεργατικού Ταμιευτηρίου Λεμεσού, θέση στην οποία παρέμεινε έως το 2003 που ανέλαβε καθήκοντα υπουργού.Ομιλεί, πέρα από την ελληνική, την αγγλική και τη γερμανική γλώσσα.Είναι νυμφευμένος με την Ροδούλα Κολιανδρή και έχει 3 υιούς. Στις βουλευτικές εκλογές του 1991 εκλέχτηκε βουλευτής στην Εκλογική Περιφέρεια Αμμοχώστου με το ΑΚΕΛ για την ΣΤ΄ Κοινοβουλευτική Περίοδο. Επανεξελέγη στις βουλευτικές εκλογές του 1996 για την Ζ΄ Κοινοβουλευτική Περίοδο. Δεν διεκδίκησε επανεκλογή στις βουλευτικές εκλογές του 2001 λόγω της άποψη τους ότι τα δημόσια πρόσωπα δεν πρέπει να καταλαμβάνουν την ίδια θέση πέραν των δύο θητειών. Ως βουλευτής, διετέλεσε μέλος της Κοινοβουλευτικής Επιτροπής Οικονομικών και Προϋπολογισμού, μέλος της Κοινοβουλευτικής Επιτροπής Εμπορίου, Βιομηχανίας και Τουρισμού, μέλος της Κοινοβουλευτικής Επιτροπής Εξωτερικών και Ευρωπαϊκών Υποθέσεων, μέλος της Κοινοβουλευτικής Επιτροπής Συγκοινωνιών και Έργων και μέλος της Μικτής Επιτροπής της Βουλής με το Ευρωπαϊκό Κοινοβούλιο.Στις Δημοτικές εκλογές του 2001 εκλέχθηκε Δήμαρχος Αμμοχώστου με τη στήριξη του ΑΚΕΛ, του ΔΗΚΟ και της ΕΔΕΚ. Έλαβε ποσοστό 59.41% έναντι 40.59% της ανθυποψηφίου του. Επιπλέον, εξελέγη πρόεδρος της Επιτροπής των Κατεχόμενων Δήμων και Α΄ αντιπρόεδρος της Ένωσης Δήμων Κύπρου.Την 1η Μαρτίου 2003 διορίστηκε Υπουργός Συγκοινωνιών και Έργων στην κυβέρνηση Τάσσου Παπαδόπουλου. Τον Απρίλιο του 2004, λίγες μέρες πριν το δημοψήφισμα της 24ης Απριλίου 2004 για το σχέδιο Ανάν για την επίλυση του Κυπριακού προβλήματος, παραιτήθηκε από υπουργός. Ο ίδιος δήλωσε ότι «ο λόγος της παραίτησής μου δεν είναι τόσο η διαφωνία μου για το όχι του Προέδρου αλλά η απογοήτευσή μου για την ανάλυση, τα συμπεράσματα και τον τρόπο παρουσίασής τους στο διάγγελμά του Προέδρου προς το λαό».Την περίοδο 2004-2009 διετέλεσε μέλος του Ευρωπαϊκού Ελεγκτικού Συνεδρίου, μετά από πρόταση του προέδρου Τάσσου Παπαδόπουλου και έγκρισης του Ευρωκοινοβουλίου.Στις 6 Αυγούστου 2011 διορίστηκε Υπουργός Οικονομικών στην κυβέρνηση Δημήτρη Χριστόφια. Παραιτήθηκε στις 23 Μαρτίου 2012 για λόγους υγείας. Από το 2017 πρόεδρος του Γερμανικού Ογκολογικού Κέντρου. Επιπλέον, από το 2015 είναι πρόεδρος του Διοικητικού Συμβουλίου του Θεάτρου «Ριάλτο» στη Λεμεσό. Ακόμη, διετέλεσε πρόεδρος του αθλητικού σωματείου Νέα Σαλαμίνα Αμμοχώστου, από τον Ιανουάριο του 1996 έως τον Σεπτέμβριο του 1996. «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 97. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019. «ΚΙΚΗΣ ΚΑΖΑΜΙΑΣ». www.famagusta.org.cy. Δήμος Αμμοχώστου. Αρχειοθετήθηκε από το πρωτότυπο στις 29 Ιουλίου 2019. Ανακτήθηκε στις 29 Ιουλίου 2019. «Κίκης Καζαμίας – Κυπριακή Δημοκρατία» (PDF). Αρχειοθετήθηκε από το πρωτότυπο (PDF) στις 29 Ιουλίου 2019. Ανακτήθηκε στις 29 Ιουλίου 2019. «Κίκης Καζαμίας». Γερμανικό Ογκολογικό Κέντρο. Αρχειοθετήθηκε από το πρωτότυπο στις 30 Ιουλίου 2019. Ανακτήθηκε στις 30 Ιουλίου 2019. Στυλιανού, Πάμπος (2018). Νέα Σαλαμίνα Αμμοχώστου 1948-2018. Κύπρος: Αθλητικό Σωματείο Νέα Σαλαμίνα Αμμοχώστου. ISBN 978-9925-559-17-6.